User:Adugna Mosissa/sandbox/Buddeena JIreenyaa

BUDDEENA JIREENYAA

Addunyaa Moosisaa

BARA 2021 JIMMAA, OROMIYAA

DHAAMSA Waanti lubbuu qabu jiraachuudhaaf nyaata isa barbaachisa. Kun seera uumamaa isa Waaqayyo diriirse dha. Utuu hin nyaatiin jiraachuu kan danda’u hin jiru. Gaaffiin sammuu namaa keessa naanna’u tokko “hafuuraan jiraachuuf maal gochuutu barbaachisa?” Kan jedhu dha. Nyaanni hafuuraan akka jiraatan nama godhu maali? Dheebuu jireenya hafuuraa isaa ba’uuf namni hedduu dhama’a. Fakkeenyaaf; waan nyaatamu, waan dhugamu, waan uffatamu, waan kudhaammatamu, fi waan dhaga’amu (raajamu) keessaan jireenya hafuuraa fayyaalessa argachuuf dhamaatii guddaa godha. Garuu waanti godhamu kun jireenya hafuuraa namaaf faayidaa qaba? Waldaa Kiritiyaanaa keessattis sirna irbaata gooftaa raawwachuun waan baratame dha. Innis sirna nyaataa fi dhugaatiidhaan raawwatamu dha. Haata’u malee, namoonni hedduun irratti hirmaachuuf fedhii hin qaban. Warri hirmaatus irra caalaan hubannoo ga’aa akka hin qabnetu mula’ta. Ijoollummaa koo irraa kaasee waanan argaa guddadhe kun gaaffii na keessatti uumaa kan ture dha. Kanaafis icciitii isaa baruuf carraaqqii godhaan ture. Sirni irbaata qulqulluu kun kan sirna qofa calaqqisiisu utuu hin ta’iin icciitii fayyinaa gad fagoo kan of keessaa qabu akka ta’en hubadhe. Baay’een keenya icciitii kana akka ta’utti akka hin hubanne naaf gale. Kitaabolee waa’ee kanaa irratti barreeffaman argachuun salphaa miti. Kitaaba kana barreessuufis ka’umsa kan naaf ta’e keesssaa tokko qaawwa kana ture. Kanuma irraa ka’uudhaan Macaafa Qulqulluu fi barruulee biroo dubbisee hubannoon argadhe irra dhaabadhee namoota dubbisan akka fayyaduuf itti yaadeen kitaaba kana katabe. Kitaabni mata duree “Buddeena Jireenyaa” jedhuun barreeffame kun yaada ka’umsaa asii olitti caqasame kana bal’isuudhaan madda nyaata jireenyaa fi karaa inni argamu kan akeeku dha. Hojii fayyisuu karaa gooftaa keenyaa Yesus Kristos hojjetamee fi dubbii Waaqayyoo wajjin walitti hidhuudhaan akka salphaatti hubatamuu dada’utti barreessuu yaaleera. Namni dubbisu kamuu salphaatti hubachuu ni danda’a jedheen amana. Namoota gooftaa hin beekneef waamicha ifa ta’e waan godhuuf wangeela tamsaasuuf illee kan fayyadu dha. Dabalataanis Macaafa Qulqulluu irratti hundaa’ee kan barreeffame waan ta’eef waldaa kiristiyaanaa keessatti barsiisuudhaaf akka madda dabalataatti itti fayyadamuun ni danda’ama. Kaayyoon kitaabni kun barreeffameef inni guddaan, dhugaa waa’ee buddeena jireenyaa namoonni dubbisan salphaatti akka hubatan, jireenya isaanii akka ittiin qajeelfatanii fi warra kaan akka barsiisaniifi. Dhimma kana irratti ilaalcha garaa garaa jiran xiinxaluu utuu hin ta’iin dhugaa jiru akka Macaafa Qulqulluutti ifa gochuudhaaf kan barreeffame dha. Kana beektanii akka itti fayyadamtan jaalala Waaqayyootiin isin affeereera. Ittiin eebbifamaa!